CELEX: 52009XG0130(01)
Language: lv
Date: 2009-01-30 00:00:00
Title: Padomes secinājumi par kopīgu plānošanu Eiropas pētniecības jomā, risinot sabiedrības svarīgākās problēmas

30.1.2009   
            
            
               LV
            
            
               Eiropas Savienības Oficiālais Vēstnesis
            
            
               C 24/3
            
         Padomes secinājumi par kopīgu plānošanu Eiropas pētniecības jomā, risinot sabiedrības svarīgākās problēmas
   (2009/C 24/04)
   EIROPAS SAVIENĪBAS PADOME
   ATGĀDINA
   
               —
            
            
               rezolūciju par CREST (1995. gada 28. septembris) (1), ar ko šī komiteja ir pilnvarota “veicināt Kopienas un dalībvalstu pētniecības un attīstības darbību koordināciju, lai nodrošinātu savstarpēju valstu politikas un Kopienas politikas saskaņotību”,
            
         
               —
            
            
               rezolūciju par Eiropas Pētniecības un jauninājumu telpas izveidi (2000. gada 15. jūnijs) un rezolūciju par Eiropas Pētniecības un jauninājumu telpas īstenošanu — nostādnes Eiropas Savienības darbībai pētniecības jomā (2002–2006) (2000. gada 16. novembris);
            
         
               —
            
            
               Padomes secinājumus par sasniegtajiem panākumiem, attīstot Eiropas Pētniecības telpu (ERA) un nodrošinot jaunu stimulu (2002. gada 26. novembris);
            
         
               —
            
            
               Komisijas Zaļo grāmatu “Eiropas Pētniecības telpa — jaunas perspektīvas”;
            
         
               —
            
            
               Padomes secinājumus par zinātnes un tehnoloģijas nākotni Eiropā (2007. gada 23. novembris);
            
         
               —
            
            
               Padomes secinājumus par Komisijas paziņojumu “Eiropas energotehnoloģiju stratēģiskais plāns (ETS plāns) — Ceļā uz zemu oglekļa dioksīda emisiju līmeni” (2008. gada 28. februāris);
            
         
               —
            
            
               Padomes secinājumus par “Ļubļanas procesa” sākšanu — lai pilnībā īstenotu Eiropas Pētniecības telpu (2008. gada 30. maijs);
            
         
               —
            
            
               Padomes secinājumus “Dalībvalstu kopīga iesaiste deģeneratīvu nervu sistēmas slimību, it īpaši Alcheimera slimības, apkarošanā” (2008. gada 26. septembris);
            
         
               —
            
            
               Padomes dokumentu, kurā ir izklāstīti galvenie 2008. gada jautājumi — Konkurētspējas padomes devums pavasara Eiropadomes sanāksmei (2008. gada 25. februāris), kurā tā mudināja dalībvalstis un Komisiju turpināt izstrādāt ierosmes par kopīgu pētniecības plānošanu — jomās, kur šāda pieeja ir piemērota, — lai ar stratēģiskāku un labāk strukturētu pieeju īstenotu kopīgas darbības minētajās jomās;
            
         
               —
            
            
               Eiropadomes 2008. gada 13. un 14. marta secinājumus, ar ko tiek sākts atjaunotās Lisabonas stratēģijas izaugsmei un nodarbinātībai (2008–2010) jauns posms un kuros uzsvērts, — lai pilnībā izmantotu Eiropas pilsoņu novatorisma un jaunrades potenciālu, īpaša uzmanība būtu jāpievērš jaunu ierosmju izstrādei par kopīgu pētniecības plānošanu;
            
         
               1.
            
            
               ATZĪST, ka globalizācijas un pieaugošas pasaules konkurences apstākļos Eiropā pakāpeniski veidojas apziņa, ka sabiedrību skar tādas kopīgas problēmas, kuras neviena dalībvalsts atsevišķi nav spējīga atrisināt. Piemēram, var minēt tādus jautājumus kā klimata pārmaiņas, sabiedrības novecošanās, enerģija, nodrošinātība ar ūdeni vai pārtiku, banku finanses un drošība (2), kas pašlaik ir tik plašas parādības, ka Eiropai ir jāizstrādā stingrāki, koordinētāki, saskaņotāki un vispārējāki atbildes pasākumi;
            
         
               2.
            
            
               ATGĀDINA, ka dažādās dalībvalstīs pētniecības un inovāciju jomā ir ieguldītas lielas summas no valsts līdzekļiem, tostarp reģionu līmenī, un UZSVER, ka ir vajadzīga dalībvalstu pastiprināta sadarbība un ka tā var sniegt zinātniskus un finansiālus vai cilvēkresursu ieguvumus, īstenojot kopīgas ierosmes, lai risinātu sabiedrības svarīgākās problēmas, lai stiprinātu Eiropas spēju pārvērst pētniecības rezultātus taustāmos ieguvumos sabiedrībai un tās ekonomikas vispārējai konkurētspējai;
            
         
               3.
            
            
               UZSVER, cik liela nozīme ir Kopienas instrumentiem, kas saistīti ar Pamatprogrammu pētniecības un tehnoloģijas attīstības jomā (PPTAJ), piemēram, ERA-Net, ERA-Net+ un ierosmēm saskaņā ar 169. pantu, lai mobilizētu dalībvalstu zinātniskos un finansiālos resursus ar mērķi īstenot kopīgās ierosmes pētniecības un attīstības jomā, un AICINA tās joprojām izmantot, izstrādājot kopīgus atbildes pasākumus, lai risinātu sabiedrības svarīgākās problēmas;
            
         
               4.
            
            
               ATZĪST, cik svarīgas ir pašreizējās darbības, kuru mērķis ir to programmu koordinācija, ko vairākās dalībvalstīs, tostarp reģionu līmenī, īsteno valstu aģentūras, pētniecības organizācijas un starptautiskās organizācijas, kā arī izmantojot attiecīgas pārrobežu un starpvaldību ierosmes (EUREKA, COST) un MUDINA turpināt tās izmantot;
            
         
               5.
            
            
               ATZĪST — lai apvienotu valstu centienus pētniecības un attīstības jomā, papildus pašreizējiem un turpmākajiem reģionālajiem, valsts, starpvaldību un Kopienas instrumentiem aizvien vairāk ir vajadzīga jauna stratēģiskāka pieeja. Minētā pieeja būtu jāizstrādā, pamatojoties uz sabiedrības kopīgu interešu problēmu kopīgu noteikšanu, dalībvalstu pastiprinātu politisku apņēmību rast tām kopīgas vai saskaņotas atbildes, lai palielinātu pētniecības un attīstības jomā ieguldītā publiskā finansējuma ietekmi un efektivitāti Eiropā;
            
         
               6.
            
            
               šajā sakarā PAUŽ GANDARĪJUMU par kopīgas plānošanas koncepciju un mērķiem, kas formulēti Komisijas paziņojumā “Ceļā uz pētniecības kopīgu plānošanu — Sadarbība kopīgu problēmu efektīvākai risināšanai”, kurā aicināts īstenot dalībvalstu virzītos procesus, lai pastiprinātu sadarbību zinātnes un attīstības jomā, kuras mērķis ir risināt Eiropas un pasaules sabiedrības svarīgākās problēmas, attiecībā uz kurām galvenā nozīme ir valsts pētniecībai,
            
         
               7.
            
            
               UZSVER, ka pilnībā ņemot vērā dalībvalstu un reģionu pilnvaras izvēlēties pētniecības un inovāciju politiku un ar to saistītu resursu piešķiršanu, dalībvalstu un pamatprogrammas asociēto valstu līdzdalībai būtu jānotiek uz brīvprātības principa un atbilstoši mainīgas konfigurācijas un brīvas piekļuves principam. Dalība kopējā plānošanā būtu jābalsta arī uz zinātnisku izcilību un uz pilnīgu tās locekļu pētniecības potenciāla izsmelšanu.
            
         
               8.
            
            
               MUDINA dalībvalstis ar Komisijas atbalstu apsvērt, kā, izstrādājot un īstenojot kopīgu plānošanu, vislabāk risināt šādus jautājumus:
               
                           —
                        
                        
                           saskanīga pieeja salīdzinoša novērtējuma procedūrām,
                        
                     
                           —
                        
                        
                           saskanīga pieeja kopīgas plānošanas programmu prognozēšanā un izvērtēšanā,
                        
                     
                           —
                        
                        
                           saskanīga pieeja attiecībā uz valsts vai reģionālo iestāžu veiktas pārrobežu pētniecības finansējumu,
                        
                     
                           —
                        
                        
                           efektīvi pasākumi, lai nodrošinātu pētniecības rezultātu izplatīšanu un optimālu izmantošanu, jo īpaši īstenojot kopīgu praksi attiecībā uz intelektuālā īpašuma tiesību aizsardzību, pārvaldību un kopīgu izmantošanu,
                        
                     
                           —
                        
                        
                           dažādu zinātnisko un vajadzības gadījumā rūpniecības aprindu iesaistīšana.
                        
                     
         
               9.
            
            
               UZSKATA, ka kopīgas plānošanas konkrētās jomas palīdzētu noteikt šādi kritēriji:
               
                           —
                        
                        
                           Ir pietiekoša un reāla attiecīgo dalībvalstu apņēmība:
                        
                     
                           —
                        
                        
                           Joma attiecas uz Eiropas vai pasaules mēroga problēmu, tā ir pietiekami skaidri definēta, lai varētu noteikt precīzus un reāli sasniedzamus mērķus, un uz tiem virzīties;
                        
                     
                           —
                        
                        
                           Tā dod skaidru papildu vērtību — gan apjoma radīto ietaupījumu ziņā, gan plašāk aptverot jomu — visai pētniecībai, kas pašlaik tiek valsts vai Kopienas mērogā publiski finansēta,
                        
                     
                           —
                        
                        
                           Attiecīgie iesaistītie dalībnieki — reģionu, valstu vai Eiropas līmenī — vajadzības gadījumā privātajam sektoram esot līdzās zinātniskajām aprindām un finanšu iestādēm, ir iesaistīti jomas izstrādē;
                        
                     
                           —
                        
                        
                           Ar kopīgas plānošanas pieeju kvalitatīvus publiskās pētniecības rezultātus ir iespējams pārvērst ieguvumos Eiropas pilsoņiem un Eiropas konkurētspējai, kā arī palielināt pētniecības un attīstības jomā ieguldītā publiskā finansējuma efektivitāti un ietekmi, iekļaujot svarīgākās publiskās ierosmes šajā jomā;
                        
                     
         
               10.
            
            
               LŪDZ dalībvalstis sadarboties ar CREST izraudzīto īpašo struktūru (turpmāk “Augsta līmeņa kopīgas plānošanas grupa” vai GPC), lai saskaņā ar pielikumā izklāstītajām pilnvarām noteiktu kopējās programmēšanas jomas, kas izvēlētas plašās sabiedriskās apspriedēs ar dažādām reģionālām, valsts un Eiropas zinātnieku kopienām un vajadzības gadījumā ar privāto sektoru.
               Ņemot vērā 8. punktā definētos pamatnosacījumus, katrā jomas priekšlikumā, kuru GPC iesniedz viens vai vairāki tā locekļi, vajadzētu būt provizoriskiem ierosinājumiem par kopīgas plānošanas ierosmju kopēju redzējumu, pārvaldību un īstenošanu. GPC vajadzētu izvērtēt katru kopīgas plānošanas konkrētās jomas priekšlikumu, pamatojoties uz 9. punktā noteiktajiem kritērijiem.
            
         
               11.
            
            
               LŪDZ GPC laikus apzināt un pamatot konkrētu kopīgas plānošanas jomu pirmo sarakstu, un AICINA Komisiju atbilstīgi tās pilnvarām iesniegt priekšlikumu Padomes ieteikumam, lai gatavotos sākt kopīgas plānošanas ierosmes, kas atbilst GPC apzinātajām jomām, par katru no šīm jomām iesniedzot arī pētniecības stāvokļa aprakstu, lai Padome kopīgās plānošanas ierosmes varētu pieņemt vēlākais līdz 2010. gadam;
            
         
               12.
            
            
               UZSVER, ka kopīga plānošana ir dalībvalstu vadīts process un ka Komisijas uzdevums ir veicināt identificēšanas procesu un vajadzības gadījumā sniegt atbalstu;
            
         
               13.
            
            
               Šajā sakarā UZSVER vajadzību analizēt reģionu, valstu, Kopienas un starpvaldību pašreizējo instrumentu lietderību un iespējas, lai risinātu konstatētās sabiedrības problēmas, un AICINA Komisiju, rūpīgi apspriežoties ar citiem iesaistītajiem dalībniekiem, veikt tādu izpēti un sniegt vērtējumu par atbilstīgākajiem instrumentiem, ar ko pārvarēt minētās problēmas;
            
         
               14.
            
            
               UZSKATA, ka vajadzētu sākt kopīgās plānošanas izmēģinājuma ierosmi neirodeģeneratīvo slimību apkarošanas jomā, konkrēti attiecībā uz Alcheimera slimību, un AICINA Komisiju pēc iespējas drīz 2009. gadā iesniegt priekšlikumu Padomes ieteikumam, lai gatavotos sākt attiecīgās izmēģinājuma ierosmes īstenošanu.
            
         
               15.
            
            
               UZSKATA, ka visas procedūras, kas saistītas ar kopīgu Eiropas pētniecības plānošanu, būtu jāizskata saistībā ar Ļubļanas procesā paredzēto vispārējo Eiropas Pētniecības telpas pārvaldības optimizāciju;
            
         
               16.
            
            
               AICINA CREST saistībā ar šiem secinājumiem reizi divos gados ziņot Padomei par kopīgo plānošanu; pirmais ziņojums ir paredzēts 2010. gadā.
            
         
      (1)  OV C 264, 11.10.1995., 4. lpp.
   
   
      (2)  Šis saraksts neskar tās kopīgas plānošanas jomas, ko izvēlēsies vēlāk.
   
      PIELIKUMS
      Augsta līmeņa kopējās plānošanas grupas (GPS) pilnvaras
      
                  1.
               
               
                  
                     GPC:
                  
                              a)
                           
                           
                              ir CREST izraudzīta īpaša struktūra, kurā pārstāvēti augsta līmeņa dalībvalstu un Komisijas — kā arī, vajadzības gadījumā, asociēto valstu — pārstāvji;
                           
                        
                              b)
                           
                           
                              to vada tās dalībvalsts pārstāvis, kas nodrošina Padomes prezidentvalsts funkcijas;
                           
                        
                              c)
                           
                           
                              saskaņā ar nepārtrauktu procesu tā būs atbildīga par iespējamu tādu kopīgas plānošanas jomu apzināšanu, kuras izvēlētas pēc plašām sabiedriskām apspriedēm ar dažādām reģionālām, valstu un Eiropas zinātnieku kopienām, kā arī vajadzības gadījumā ar citiem iesaistītiem publiskiem un privātiem dalībniekiem, kas minēti 10. punktā;
                           
                        
                              d)
                           
                           
                              saistībā ar to tai būs jāizvērtē visi priekšlikumi, kas iesniegti, pamatojoties uz 9. punktā uzskaitītajiem kritērijiem;
                           
                        
                              e)
                           
                           
                              palīdzēs sagatavot Konkurētspējas padomes diskusijas un lēmumus par kopīgu plānošanu CREST pilnvaru robežās, neskarot Pastāvīgo pārstāvju komitejas pienākumus;
                           
                        
                              f)
                           
                           
                              ierosinās apsvērt 8. punktā minētos jautājumus.
                           
                        
            
                  2.
               
               
                  Komisija savu pilnvaru robežās sniegs atbalstu GPC.
               
            
                  3.
               
               
                  Dalībvalstis līdz 2009. gada janvāra beigām izvēlas pārstāvjus, kas piedalīsies GPC sanāksmēs.